	

MARIJAMPOLĖS SAVIVALDYBĖS NEVYRIAUSYBINIŲ ORGANIZACIJŲ TARYBOS 2025 METŲ VEIKLOS ATASKAITA

2026 m. kovo 18 d. 
Marijampolė

Marijampolės savivaldybės (toliau – Savivaldybės) nevyriausybinių organizacijų (toliau – NVO) taryba visuomeniniais pagrindais veikianti kolegiali patariamoji institucija, užtikrinanti NVO dalyvavimą nustatant, formuojant ir įgyvendinant NVO plėtros politiką. NVO tarybos tikslas - skatinti Savivaldybės NVO veiklą ir plėtrą, stiprinti bendradarbiavimą tarp Savivaldybės institucijų, įstaigų ir Savivaldybės NVO.
Marijampolės savivaldybės tarybos 2024 m. rugsėjo 30 d. sprendimu Nr. 1-338 „Dėl Marijampolės savivaldybės nevyriausybinių organizacijų tarybos sudėties sudarymo“ dvejų metų kadencijos laikotarpiui sudaryta Marijampolės savivaldybės NVO taryba. NVO tarybą sudaro 12 narių: 6 savivaldybės institucijų ir įstaigų atstovai ir 6 NVO atstovai. NVO tarybos nariai: Renata Ašipauskienė, VšĮ Socialinės integracijos centro „Mes kartu“ direktorė, Žaneta Stankevičienė, Marijampolės apskrities moters veiklos centro pirmininkė, Rasa Duoblienė, Labdaros ir paramos fondo „Maisto bankas“ Marijampolės skyriaus koordinatorė,  Agnė Gedžienė, Marijampolės savivaldybės administracijos Investicijų ir verslo skatinimo skyriaus vyriausioji specialistė (NVO tarybos sekretorė), Daiva Juodžiukynienė, Mediacijos ir socialinių paslaugų centro „Po vienu skėčiu“ vadovė (NVO tarybos pirmininkė), Irma Kavaliauskienė, Marijampolės I grupės negaliųjų draugijos pirmininkė, Alvydas Kirkliauskas, Marijampolės savivaldybės tarybos narys, Valdas Pileckas, Marijampolės savivaldybės tarybos narys, Aistė Rutkauskienė, Viešosios įstaigos Visuomenės ir verslo plėtros instituto projektų vadovė, Loreta Rutkauskienė, Marijampolės savivaldybės administracijos Savivaldybės jaunimo reikalų koordinatorė (vyriausioji specialistė), Lina Sarpalienė, Marijampolės savivaldybės tarybos narė (NVO tarybos pirmininkės pavaduotoja), Jolita Žukelienė, Marijampolės savivaldybės administracijos Socialinių paslaugų skyriaus vedėja.
Per ataskaitinį laikotarpį įvyko 2 NVO tarybos posėdžiai, suorganizuoti mokymai NVO atstovams.
2025 m. sausio 30 d. įvykusio NVO tarybos posėdžio metu buvo patvirtinta Marijampolės savivaldybės nevyriausybinių organizacijų tarybos 2024 m. veiklos ataskaita ir patvirtintas Marijampolės savivaldybės nevyriausybinių organizacijų tarybos 2025 m. veiklos planas. Posėdžio metu NVO taryba informuota, kad nuo 2025 m., pasikeitus Lietuvos Respublikos labdaros ir paramos įstatymui, 1,2 proc. GPM dalies paramą gali gauti tik nevyriausybinės organizacijos ir meno kūrėjai. Organizacijoms, siekiančioms šios paramos, būtina Registrų centro Juridinių asmenų registre būti įregistravus žymą „Nevyriausybinė organizacija“. Nutarta šia informacija pasidalinti su kitomis organizacijomis.
2025 m. spalio 16 d. įvykusio NVO tarybos posėdžio metu buvo aptarti mokymai Marijampolės NVO tarybai ir organizacijoms. NVO tarybos nariams siūlomi mokymai šiomis temomis:
- skurdas ir socialinė atskirtis, pagrindiniai rodikliai ir skurdo mažinimo priemonės;
- skurdo ir socialinės atskirties mažinimas, valstybės ir pilietinės visuomenės galimybės;
- socialinių paslaugų kokybės reikalavimų privalomų nuo 2029 m. pristatymas.
Nutarta, kad NVO tarybai aktualiausia mokymų tema yra socialinių paslaugų kokybės reikalavimų privalomų nuo 2029 m. pristatymas. Posėdyje taip pat nutarta NVO atstovams organizuoti NVO įsitraukimo į krizių valdymą mokymus. Aptarti kiti einamieji klausimai. Nutarta pasirengti anketą ir susirinkti informaciją apie NVO veiklą Marijampolės savivaldybėje, stipriąsias ir silpnąsias puses, išsiaiškinti jų lūkesčius ir pan. NVO konferenciją nutarta organizuoti 2026 metais.
2025 m. lapkričio 18 d. buvo suorganizuoti mokymai NVO atstovams. Nacionalinė NVO koalicija, bendradarbiaudama su Marijampolės savivaldybės nevyriausybinių organizacijų taryba, suorganizavo Marijampolės savivaldybėje veikiančių nevyriausybinių organizacijų, savivaldybės bei savivaldybės tarnybų atstovams mokymus – stalo pratybas, kurių tikslas buvo:
· atnaujinti žinias apie aktualias grėsmes ir krizių valdymą;
· įvertinti savo pajėgumus ir išteklius;
· aiškiau apsibrėžti NVO vaidmenį krizėse bei didelių ir mažų NVO tarpusavio koordinavimosi būdus;
· stiprinti bendradarbiavimą saugumo ir atsparumo srityje;
· nustatyti spragas ir poreikius, kuriuos reikia spręsti kartu su savivaldos institucijomis ar nacionaliniu lygmeniu.
Mokymuose dalyvavo apie 85 dalyviai iš įvairių nevyriausybinių organizacijų, taip pat dalyvavo atstovai iš Kalvarijos ir Vilkaviškio savivaldybių.

